Satiksmes sadales sistēma

Satiksmes sadales sistēma (traffic separation scheme, TSS) ir jūras satiksmes plūsmu maršrutēšanas shēma, kura atdala pretēju virzienu plūsmas vienu no otras, un kuru ievieš Starptautiskā Jūras organizācija (International Maritime Organization, IMO). Tā sastāv no divām (ārējām) līnijām, divām joslām un satiksmes sadales zonas. Satiksmes joslās norāda vispārējo kuģu kustības virzienu šajās joslās. Kuģi, pārvietojoties joslā, visi iet vienā virzienā vai arī šķērso joslu zem leņķa, kurš ir pēc iespējas tuvāks 90°.

TSS izmanto, lai regulētu satiksmi dzīvos un ierobežotos ūdensceļos vai ragu tuvumā. Satiksmes sadales sistēmā parasti ir vismaz viena satiksmes josla katrā no galvenajiem virzieniem, pagriezienu punkti, dziļūdens joslas un satiksmes sadales zonas starp galvenajām satiksmes joslām. Vairumā TSS ir iekļauta arī piekrastes kuģošanas zona starp (ārējām) līnijām un krastu. Piekrastes kuģošanas zona netiek regulēta un tā nav paredzēta tranzīta satiksmei, bet gan vietējai satiksmei, zvejniecībai un maziem kuģošanas līdzekļiem. Kuģim, kurš pārvietojas satiksmes joslā, jāiet kopējā šīs joslas virzienā. To ūdens daļu, kura atrodas starp abām pretējo virzienu joslām, sauc par satiksmes sadales zonu un kuģiem, kuri izmanto TSS, no tās pēc iespējas ir jāizvairās, izņemot tādus atsevišķus gadījumus kā avārijas situācijas vai zvejošanu. Ja nepieciešams, var tikt izveidotas speciālas zonas, kurās joslas sadalās divos kanālos: vienā, kura turpina savu iepriekšējo kustību un otrā uz blakus esošajām ostām.

TSS izmantošanas nosacījumi ir iekļauti Starptautiskajos noteikumos kuģu sadursmju novēršanai jūrā (B daļas, I nodaļas 10. noteikums - Satiksmes sadales sistēmas), SOLAS V nodaļas "Kuģošanas drošība" 10. noteikumā "Kuģu maršrutēšana" un kuģu maršrutēšanas vispārējos nosacījumos (General Provisions on Ships' Routeing, GPSR).

Atsevišķu TSS kontrolē kuģu satiksmes vadības centrs.

 Mērķi 
IMO maršrutēšanas sistēmām ir šādi mērķi:
 palīdzēt samazināt un tikt galā ar situācijām, kad pretēju satiksmes plūsmu divi kuģi virzās tieši viens otram pretī;
 palīdzēt tikt galā ar kuģu kursu krustošanās situācijām, kuras rodas ienākot vai izejot no ostas;
 piekrastes aktivitāšu zonās noteikt drošu attālumu no tur izvietotajām būvēm;
 nodrošināt kuģu ceļus kuģiem ar lielu iegrimi;
 izvairīties no ikdienas satiksmes klātbūtnes dažos rajonos, kuros tās klātbūtni nevēlas piekrastes valsts varas iestādes;
 nodrošināt labāku piekrastes kuģošanas zonas, zvejas rajonu un navigācijai bīstamu rajonu, jo tajos ir atsevišķas, bīstamas vietas un sēkļu pilnas zonas, pārvaldību augsta satiksmes blīvuma rajonos.

 Šķērsošana 
Ja kuģis vēlas šķērsot satiksmes sadales sistēmu, tam to ir jādara taisnā leņķī, lai neapdraudētu to kuģu kustību, kuri izmanto satiksmes joslas (lai arī satiksmei joslā automātiski ne vienmēr ir priekšroka). Lai samazinātu laiku, kuru šķērsojošais kuģis pavada šķērsojot satiksmes joslas, starp joslas un šķērsojošā kuģa ķīļa virzieniem jābūt taisnam leņķim - pat tad, ja straumes var novirzīt patieso kuģa kustību attiecībā pret grunti uz citu leņķi, kurš atšķiras no 90°.1972. gada Konvencija par starptautiskajiem kuģu sadursmju novēršanas noteikumiem. Latvijas Jūras administrācija, 2007. 28.-30. lpp.

 Atrašanās vietas 
TSS lieto vietās ar augstu satiksmes blīvumu (intensīvas kuģošanas rajonos), kurās neregulēta satiksme novestu pie lielāka skaita avāriju. Eiropā daudzi TSS rajoni atrodas Ziemeļjūras dienvidu daļā, tajā skaitā Lamanšā. Citas TSS ir pie Lendsendas un ap Uesānu.

Plaši zināmas TSS atrašanās vietas ietver Lamanšu, vācu līci, Singapūru un Hornas ragu. Pasaulē pirmo Starptautiskās Jūras organizācijas apstiprināto satiksmes sadales sistēmu izveidoja Padekalē jeb Duvras šaurumā 1967. gadā.

Citi TSS rajoni atrodas Vidusjūrā, Atlantijas okeāna rietumu daļā un Klusajā okeānā.

 Atsauces 

 Ārējās saites 
 Lamanša TSS 
 IMO raksts par kuģu maršrutēšanu 
 1972. gada Konvencija par starptautiskajiem kuģu sadursmju novēršanas noteikumiem

Kategorija:Jūrniecība